《秋雨用苏岐亭韵》
清代·郑镜蓉

更漏响沈沈，铜壶滴金汁。遣兴与裁诗，含毫纸欲湿。

似云石燕飞，哀祈幸一得。潭底起乖龙，如奉律令急。

蛙鼓亦齐鸣，唼喋乱鹅鸭。阵阵势倾盆，缕缕烟垂幕。

离披蜀葵黄，狼藉鸡冠赤。净洗六街尘，水碧复沙白。

茅屋顿凉生，微香吹衣帻。一雨一犁金，贫民免啜泣。

从此庆丰年，禾黍盈无缺。原野景色新，能遣悲秋客。

且暂解焦劳，小榻呼觞集。

作者简介：郑镜蓉，字玉台，建安人。雍正癸卯进士、衮州知府方坤长女，闽县陈道敷室。有《垂露斋联吟集》。